'Kritisk infrastruktur', 'sikkerhedspolitik' og 'gaslækager'. Det er ikke normalt de mest brugte ord henover de nordjyske middagsborde. Men Ruslands invasion af Ukraine, sammenholdt med de pludselige brud på gasledninger i Østersøen og russiske skibe nær Læsø, har rykket emnet tættere på vores hverdag. Faretruende tættere på, mener mange af de nordjyder, som TV2 Nord mødte i Aalborg Storcenter. - Vi kan kun være bekymret, for vi ved jo ikke, om der er en tredje verdenskrig på vej. Sådan lyder det fra Bibi Back fra Aalborg. Regeringen, Venstre, SF, Radikale og Konservative er også ganske enige om, at den europæiske sikkerhed er truet. Derfor har de indgået en aftale, de blandt andet skal styrke Forsvaret til håndteringen af den russiske trussel og uafhængighed af gassen fra Putin. Hør hvad læsøboerne sagde til TV2 Nord dengang det russiske skib pludselig befandt sig tæt på kysten. Midt i sin egen bekymring sender Bibi Back også en tanke ud over Danmarks grænser: - Stakkels dem der bor i Ukraine, siger hun. Se hvad nordjyderne mener om forsvaret og sikkerhedspolitikken nederst. - I de her tider er det ganske forfærdeligt, at vi alle sammen bliver påvirket af det. Man kan ikke lade være at tænke på det, selv i de her valgtider, fortsætter Bibi Back. Lars Andersen, der har sommerhus i Øster Hurup er noget mere upåvirket. - En dag som i dag, hvor jeg går rundt i storcentret med min familie, tænker jeg ikke over det, siger han, inden han erkender, at helt lukke af for det kan han ikke: - Når jeg åbner fjernsynet om aftenen, fylder det selvfølgelig. Hjemme, i en stille stund, kan man godt tænke over: Hvad er det der foregår? Er vi igang med tredje verdenskrig? Hos Anne Marie Jensen fra Gug er truslen fra øst også noget der fylder en grå eftermiddag i storcentret. - Ja, det bekymrer en lille smule i det daglige. Man kan ikke undgå at tænke på det, og når nyhederne er der, ser man det hele tiden, siger Anne Marie Jensen, der dog også prøver at abstrahere fra det. - Det er forfærdeligt, men man skal ikke gå og tænke over det hele tiden, for så går verden helt af lave, slutter hun. TV2 Nord sender søndag aften fra kl. 19 en fælles nyhedstime med TV2 og regionerne. Her bliver der også snakket forsvar og sikkerhed.

Opsummering:
Et russisk skib ud for Læsø gjorde lige pludselig sikkerhedspolitik til samtaleemne - nu er det blevet et heftigt tema i både valgkampen og på gaden.